SA784
Exported from Holy-Writings.com on 2026-06-20 - 1 clipping

雜阿含經 (七八四)

如是我聞。 一時佛住舍衞國祇樹給孤獨園。

爾時世尊告諸比丘。 有邪有正。 諦聽善思。 當爲汝説。

何等爲邪。 謂邪見乃至邪定。 何等爲正。 謂正見乃至正定。

何等爲正見。 謂説有施有説有齋。有善行有惡行。有善惡行果報。 有此世有他世。有父母有衆生生。 有阿羅漢善到善向。有此世他世。自知作證具足住。 我生已盡。梵行已立。所作已作。自知不受後有。

何等爲正志。 謂出要志。無恚志。不害志。

何等爲正語。 謂離妄語。離兩舌。離惡口。離綺語。

何等爲正業。 謂離殺･盜･婬。

何等爲正命。 謂如法求衣服･飮食･臥具･湯藥。非不如法。

何等爲正方便。 謂欲精進。方便出離。勤競堪能。常行不退。

何等爲正念。 謂念隨順。念不妄不虚。

何等爲正定。 謂住心不亂。堅固攝持。寂止三昧一心。

佛説此經已。諸比丘聞佛所説。歡喜奉行
-- SA784 — Taisho Tipitaka (CC0-1.0)